Cassa da pensiun chantunala: Ils detagls davart la finanziaziun restanta èn reglads

La finanziaziun restanta da la cassa da pensiun chantunala (CP) è progredida bain. Il chantun, la banca chantunala, l'institut d'assicuranza d'edifizis, l'institut d'assicuranza sociala e passa 80 pertschient da las vischnancas associadas inclusiv ils consorzis da scola ed ils uffizis forestals han gia pajà cumplainamain lur part dal deficit da la cassa da pensiun.

Cun deliberar la revisiun totala da la lescha davart las finanzas dal chantun Grischun la sessiun da zercladur 2004 aveva il cussegl grond fixà las cundiziuns per la finanziaziun restanta da la cassa da pensiun. Vi da quai n'è sa midà nagut. A partir dal 1. da schaner da quest onn vegn la finanziaziun restanta da la cassa da pensiun chantunala prestada dals patruns ch'èn associads obligatoriamain. Il deficit da la cassa da pensiun vegn uschia amortisà dal tuttafatg. La lescha prevesa differentas mesiras per limitar la chargia da las vischnancas ad ina mesira acceptabla. Cun ina contribuziun da bundant 20 milliuns francs surpiglia il chantun gia ordavant in sisavel da la part da las vischnancas. Ultra da quai presta el ina cumpensaziun da l'inegualitad da totalmain tschintg fin sis milliuns francs per stgars 80 vischnancas cun finanzas flaivlas. Per in dumber pli pitschen da vischnancas cun finanzas spezialmain flaivlas stattan a disposiziun circa dus milliuns francs dals meds dal fond da gulivaziun intercommunala da finanzas.

Per la finanziaziun restanta è decisiv il deficit da la cassa da pensiun chantunala per la fin da l'onn 2004. Questa largia importa totalmain circa 550 milliuns francs. Ella è restada praticamain sin il nivel da la fin da l'onn 2003 e sa chatta per bundant tschintg milliuns francs sut il nivel da l'onn 2002. Tut las vischnancas han da purtar circa 95 milliuns francs dal deficit. Il chantun sa participescha al deficit cun ina summa da totalmain stgars 380 milliuns francs. Inclus èn quella summa èn il sisavel da la part da las vischnancas sco er la cumpensaziun da l'inegualitad per las vischnancas engrevgiadas fermamain e cun finanzas flaivlas. La regenza realisescha uschia las directivas da la lescha dal cussegl grond.

Singulas vischnancas fan opposiziun cunter la finanziaziun restanta. La finanziaziun restanta engrevgescha considerablamain la gronda part da las vischnancas. La situaziun factica e giuridica na permetta dentant nagina autra via che d'exequir la finanziaziun restanta concludida dal cussegl grond tenor las directivas. La participaziun da las vischnancas a la finaziaziun restanta po vegnir motivada spezialmain cun il fatg che er ellas han profità en il passà da las contribuziuns memia bassas ed han cunchaschunà il deficit da la CP. Mintga patruna e mintga patrun sto sa participar - correspundentamain al dumber da persunas assicuradas - proporziunalmain al deficit. Las vischnancas èn gia vegnidas orientadas detagliadamain l'onn 2001 davart questa finanziaziun restanta ed alura periodicamain davart il svilup dal deficit. La rinfatscha fatga ch'il chantun indosseschia qua chargias a las vischnancas n'è betg giustifitgada. Il cuntrari, il chantun surpiglia custs che stuessan - tenor il princip dal chaschunader - vegnir purtads da las vischnancas.

La rinfatscha fatga per part ch'il deficit saja s'augmentà ils ultims onns pervi d'ina politica d'investiziun disfavuraivla da la cassa da pensiun na po er betg vegnir acceptada. La rendita da la CP sa chatta ils onns 2000 fin 2003 mintg'onn stgars in pertschient per onn sur la media da las cassas da pensiun svizras. La complementa investment-controlling SA ha analisà la strategia d'investiziun da la CP ils onns 1996 fin 2003 e la dat in attestat positiv. Grazia a buns retgavs da facultad ha il deficit pudì vegnir tegnì stabil respectivamain schizunt reducì levamain ils onns 2003 e 2004. Il grad da garanzia da la cassa da pensiun è s'augmentà l'onn 2003 per 2,1 pertschient e l'onn 2004 per 0,8 pertschient sin 70,3 pertschient.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 17.03.2005